Atic Atac

Atic Atac ( Atika Atako) estas arkadstila agada-aventura videoludo evoluigita kaj eldonita de Ultimate Play the Game, publikigita por la hejma komputilo ZX Spectrum en 1983 kaj por BBC Micro en 1985. La ludo okazas ene de kastelo, en kiu la ludanto devas serĉi la « Oran Ŝlosilon de ACG » malŝlosante pordojn kaj evitante malamikojn. Ĝi estis la dua ludo de Ultimate kiu postulis 48K da RAM. Plej multaj el iliaj antaŭaj ludoj por Spectrum funkciis sur la nepligrandigita 16K-modelo.

La ludon verkis Tim Stamper, kaj la grafikaĵojn desegnis lia frato Chris Stamper. Atic Atac ricevis laŭdon de kritikistoj je sia apero, ĉefe pro ĝiaj altkvalitaj grafikoj kaj ĝia ludmaniero. Ĝi poste estis inkludita en la kolekto Rare Replay de Rare, publikigita por Xbox One en 2015. 

 Ludomaniero 
La ludo estas prezentita per supre-videbla vidpunkto kaj situas ene de kompleksa, labirinta kastelo kun pluraj etaĝoj (atingeblaj per ŝtuparoj kaj tempigitaj kaptiloj) kaj sekretaj trairejoj. La ludanto estas kaptita interne kaj devas trovi tri pecojn de la « Ora Ŝlosilo de ACG » por eskapi. Oni povas elekti inter tri roluloj : Sorĉisto, Kavaliero aŭ Servulo. Ĉiu rolulo havas malsaman grundan movadon, malsaman armilon por batali ordinarajn malamikojn, kaj aliron al sia propra sekretpasejo, signifante ke la navigado tra la kastelo varias laŭ la elekto de la rolulo.

Tra la kastelo troviĝas diversaj objektoj, el kiuj la ludanto povas porti ĝis tri samtempe. Iuj objektoj ĉiam troviĝas en la sama loko je la komenco de la ludo, dum aliaj estas hazarde distribuitaj. Tiuj objektoj inkluzivas ŝlosilojn de malsamaj koloroj por malfermi respektivajn pordojn, la tri pecojn de la ACG-ŝlosilo, kaj aliajn objektojn kiuj influas certajn malamikojn aŭ estas nur trompaj objektoj. Ordinara malamikaro aperas en ĉiu enirita ĉambro kaj atakas la ludanton tuj. Kolizio kun tiuj malamikoj forigas ilin, sed malaltigas la energion de la ludanto. Estas ankaŭ venenaj fungoj kiuj senhalte reduktas energion se la ludanto tuŝas ilin, kaj kelkaj malamikoj kiuj bezonas specifajn objektojn por esti distritaj, forpelitaj aŭ mortigitaj. Alie ili restas nevenkeblaj kaj draste malaltigas la energion de la ludanto je kontakto.

La ludanto disponas tri vivojn komence de la ludo, kaj kiam oni perdas vivon, tombŝtono aperas ĉe tiu loko kaj restas por la resto de la ludado. Energio povas esti replenigita per kolektado de variaj manĝaĵoj tra la kastelo, tamen ĝi konstante malpliiĝas dum la ludanto moviĝas. Konsekvence, eblas morti pro malsato se oni ne eskapas sufiĉe rapide.

 Notoj 

 Referencoj 

 Eksteraj ligiloj 
Atic Atac ĉe MobyGames ()

Kategorio:Videoludoj aperintaj en 1983
Kategorio:Agadaj-aventuraj videoludoj
Kategorio:Videoludoj ludeblaj per BBC Micro kaj Acorn Electron
Kategorio:Labirintaj videoludoj
Kategorio:Videoludoj de Rare
Kategorio:Videoludoj kreitaj en Britio
Kategorio:Videoludoj okazantaj en kastelo
Kategorio:Videoludoj ludeblaj per ZX Spectrum